Արժանին հատուցենք Ադրբեջանին. Հայաստանի նկատմամբ ռուսաստանյան բացասական միտումն այստեղ որսացին ու որոշեցին դրա վրա կառուցել սեփական խաղը։ Հասկանալով, որ ղարաբաղյան խնդիրն իր բեմագրով լուծել չի հաջողվում, Բաքուն մտադիր է թուլացնել Հայաստանի դիրքերը՝ ջանքերն ուղղելով նրա հետ Ռուսաստանի հարաբերությունների վատթարացմանը։ Պատահական չէ, որ վերջերս ադրբեջանական քարոզչությունն ավելի հաճախ է Հայաստանից Ռուսաստանի թշնամի կերտում։ Այդ խնդրի լուծմանն են ծառայում նաև վերը նշված Ադրբեջանի լոբբիստների ռուսաստանյան դեսանտի անդամները, ովքեր ջուր են լցնում նրա ջրաղացին։ Բացի այդ, ռուսաստանյան քաղաքական գործիչների նման սադրիչ հայտարարությունները հարուցում են նաև Հայաստանում հակառուսաստանյան տրամադրությունների աճ։ Մի խոսքով՝ պաշտոնական Բաքվի սիրված ու ստոր քաղաքականությունը՝ օտարի ձեռքով կրակից շագանակներ հանել։ Կցանկանայինք հուսալ, որ Մոսկվայում խելոք մարդիկ դա հասկանում են։ Ինչպես հասկանում են և այն, որ ռուսաստանյան քաղաքական ու փորձագիտական շրջանակների ներկայացուցիչների կողմից Ադրբեջանի ռազմաշունչ դիրքորոշման անթաքույց սատարումը խրախուսում է նրան շարունակելու լարվածության սրացումը հակամարտության գոտում, որտեղ իրավիճակը նրա մեղքով պատերազմի սահմանագծին է, ինչպես նաև հետագայում ևս անտեսելու միջազգային միջնորդների, ու ամենից առաջ՝ Ռուսաստանի ջանքերը։